b"\n_START_ARTICLE_\nBosc caducifoli temperat\n_START_PARAGRAPH_\nEl bosc caducifoli temperat \xc3\xa9s l'ecosistema o el bioma del bosc d'arbres de fulla caduca. Les regions temperades a latituds mitjanes estan ocupades fonamentalment per dos biomes. En primer lloc, en aquelles regions amb abundant pluviometria els immensos ecosistemes forestals que s'hi estableixen estan caracteritzats per la pres\xc3\xa8ncia d'esp\xc3\xa8cies de fulla caduca. Aquest bioma dels boscos caducifolis temperats cobria antigament tota l'Europa occidental, la Xina septentrional i central i les regions del continent nord-americ\xc3\xa0 situades entre els Grans Llacs, el Mississip\xc3\xad i el Golf de Sant Lloren\xc3\xa7. Aquests ecosistemes s\xc3\xb3n, per contra, gaireb\xc3\xa9 inexistents en l'hemisferi sud (excepte a la Patag\xc3\xb2nia i la Terra del Foc)._NEWLINE_A Europa aquest bioma est\xc3\xa0 representat per boscos de roures i faigs, segons les variacions locals en humitat atmosf\xc3\xa8rica, dins dels quals es troben altres esp\xc3\xa8cies menys abundants com tells i aurons. El bosc caducifoli temperat, de diversitat d'esp\xc3\xa8cies bastant elevada, t\xc3\xa9 una clara estratificaci\xc3\xb3 arbustiva i herb\xc3\xa0cia. Les esp\xc3\xa8cies que componen aquests estrats tenen curts per\xc3\xadodes vegetatius i estan adaptades a les particulars condicions del subs\xc3\xb2l del bosc que roman sotm\xc3\xa8s a una intensa penombra des del comen\xc3\xa7ament de l'estaci\xc3\xb3 c\xc3\xa0lida per la r\xc3\xa0pida i intensa entrada en foliaci\xc3\xb3 de les esp\xc3\xa8cies arb\xc3\xb2ries. _NEWLINE_Les esp\xc3\xa8cies arb\xc3\xb2ries m\xc3\xa9s representatives d'aquest ecosistema als Pa\xc3\xafsos Catalans s\xc3\xb3n els faigs i els roures, tot i que tamb\xc3\xa9 hi ha til\xc2\xb7lers, castanyers, aurons i freixes i altres arbres.\n_START_SECTION_\nAmenaces del bosc caducifoli temperat\n_START_PARAGRAPH_\nEl bosc caducifoli a Europa i Am\xc3\xa8rica es troba en retroc\xc3\xa9s per les mateixes raons que el bosc esclerofil\xc2\xb7le a la conca del Mediterrani. L'agricultura i la ramaderia van canviar fa segles gran part del seu aspecte i extensi\xc3\xb3 restant actualment nom\xc3\xa9s fragments de la seva passada extensi\xc3\xb3."